梅尧臣
韩钦圣问西洛牡丹之盛
韩君问我洛阳花，争新较旧无穷已。
今年夸好方绝伦，明年更好还相比。
君疑造化特著意，果乃区区可差耻。
尝闻都邑有胜意，既不锺人必锺此。
由是其中立品名，红紫叶繁矜色美。
萌芽始见长蒿莱，气焰旋看压桃李。
乃知得地偶增异，遂出群葩号奇伟。
亦如广陵多芍药，闾井荒残无可齿。
淮山邃秀付草树，不产髦英产佳卉。
人於天地亦一物，固与万类同生死。
天意无私任自然，损益推迁宁有彼。
彼盛此衰皆一时，岂关覆焘为偏委。
呼儿持纸书此说，为我缄之报韩子。